瀟湘遊
作者：劉言史
朝代：唐

paragraphs: 夷女采山蕉，緝紗浸江水。
野花滿髻妝色新，閑歌[欸]乃深峽裏。
[欸]乃知從何處生，當時泣舜腸斷聲。
翠華寂寞嬋娟沒，野篠空餘紅淚情。
青煙冥冥覆杉桂，崖壁凌天風雨細。
昔人幽恨此地遺，綠芳紅豔含怨姿。
清猨未盡鼯鼠切，淚水流到湘妃祠。
北人莫作瀟湘遊，九疑雲入蒼梧愁。